ΓΡΑΠΤΗ ΕΡΩΤΗΣΗ E-2055/98

υποβολή: Felipe Camisón Asensio (PPE) προς την Επιτροπή

(7 Ιουλίου 1998)

Θέμα: Υποτιθέμενοι κίνδυνοι από την παρουσία φθαλικών ενώσεων στα παιχνίδια

1. Ερωτάται η Επιτροπή. Διατέτει επιστημονικές αποδείξεις όσον αφορά τους υποτιθέμενους κινδύνους που συνεπάγονται οι φθαλικές ενώσεις που προστίθενται στο πολυχλωριούχο βινίλιο (PVC) για να καταστούν μαλακές οι "δαγκάνες" των παιχνιδιών;

2. Με ποιό τρόπο θεωρεί η Επιτροπή ότι θα μπορούσαν να εξισορροπηθούν οι απαιτήσεις ασφαλείας με τα κοινωνικά και οικονομικά συμφέροντα του συγκεκριμένου βιομηχανικού τομέα;

Κοινή απάντηση

του κ. Bonino εξ ονόματος της Επιτροπής

στις γραπτές ερωτήσεις E-0755/98, E-0830/98, E-0996/98, E-1536/98, E-1806/98 και E-2055/98

(20 Ιουλίου 1998)

Ορισμένα κράτη μέλη πληροφόρησαν την Ευρωπαϊκή Επιτροπή, μέσω κοινοποίησης των μέτρων που έλαβαν ή που προτίθενται να λάβουν σχετικά με τους κινδύνους για την υγεία των παιδιών από ορισμένα είδη παιδικής φροντίδας και παιχνίδια από μαλακό πολυχλωριούχο βινύλιο (PVC) που περιέχουν φθαλικά άλατα. Σύμφωνα με αυτή την πληροφορία, η Ευρωπαϊκή Επιτροπή προέβη σε διαβουλεύσεις με τα κράτη μέλη σχετικά με τη φύση των εν λόγω κινδύνων και τα μέτρα που πρέπει να ληφθούν.

Λόγω του πολύπλοκου χαρακτήρα των επιστημονικών θεμάτων που υπεισέρχονται, η Ευρωπαϊκή Επιτροπή διαβουλεύθηκε επίσης όσον αφορά το θέμα αυτό με την επιστημονική επιτροπή για την εξέταση της τοξικότητας και της οικοτοξικότητας των χημικών ενώσεων και για το περιβάλλον (SCTEE) η οποία εξέδωσε γνώμη σχετικά με τα φθαλικά άλατα στα παιχνίδια από πολυχλωριούχο βινύλιο στις 24.04.1998, συνοδευόμενη από περαιτέρω διευκρινίσεις που εξέδωσε στις 16.06.1998. Η SCTEE πληροφορήθηκε ότι η χρήση παιχνιδιών και ειδών παιδικής φροντίδας από μαλακό πολυχλωριούχο βινύλιο που περιέχει φθαλικά άλατα συνεπάγεται έκθεση των βρεφών σε τέτοιες ουσίες, οι οποίες, σύμφωνα με τα δεδομένα που διατίθενται προς το παρόν, μπορεί να υπερβαίνουν, στην περίπτωση δύο από αυτές (DINP και DEHP) τα επίπεδα που θεωρούνται ασφαλή.

Η επιστημονική επιτροπή συμπέρανε ότι το χαμηλό περιθώριο ασφάλειας για τη DINP είναι ανησυχητικό. Παρ' όλο που το περιθώριο ασφάλειας για τη DEHP είναι κάτω του 100 (το επίπεδο που θεωρείται ασφαλές) η επιστημονική επιτροπή ανησυχεί λιγότερο με το εκτιμώμενο επίπεδο της έκθεσης σε DEHP, καθόσον ο άνθρωπος φαίνεται να είναι λιγότερο ευαίσθητος στο κρίσιμο αποτέλεσμα της DEHP. Η επιστημονική επιτροπή συνιστά επίσης κατευθυντήριες τιμές για τα μέγιστα ανεκτά αποσπάσιμα ποσά 6 φθαλικών αλάτων, τα οποία περιέχονται στα εν λόγω προϊόντα. Εντούτοις, η επιστημονική επιτροπή υπογραμμίζει ότι δεν υπάρχει πρότυπη μέθοδος προς το παρόν για τη μέτρηση της μετανάστευσης των φθαλικών αλάτων. Τέλος, η επιστημονική επιτροπή παρατηρεί ότι περισσότερα δεδομένα σχετικά με την έκθεση του ανθρώπου σ' αυτές τις ενώσεις που οφείλεται σε τέτοια παιχνίδια και είδη παιδικής φροντίδας ενδέχεται να είναι διαθέσιμα το Σεπτέμβριο του 1998 μετά το πέρας μιας μελέτης που εκπονείται στις Κάτω Χώρες.

Σύμφωνα με τις διαθέσιμες πληροφορίες, φαίνεται ότι τα βρέφη είναι επιρρεπή στον κίνδυνο από την έκθεση σε ορισμένα φθαλικά άλατα που εκλύονται από παιχνίδια και είδη παιδικής φροντίδας από μαλακό πολυχλωριούχο βινύλιο, πέρα από τα ανεκτά επίπεδα. Τα φθαλικά άλατα είναι ενώσεις που θεωρείται ότι μπορούν να προκαλέσουν βλάβη της υγείας.

Η υφιστάμενη κοινοτική νομοθεσία, ιδιαίτερα οι οδηγίες 88/378/ΕΟΚ(1) σχετικά με την ασφάλεια των παιχνιδιών και 76/769/ΕΟΚ(2) σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων, δεν καλύπτουν, όπως είναι προς το παρόν, τα εν λόγω προϊόντα και τους κινδύνους που απορρέουν από αυτά.

Κατά συνέπεια η Ευρωπαϊκή Επιτροπή κάλεσε τα κράτη μέλη να λάβουν μέτρα με σκοπό να εξασφαλίσουν υψηλό επίπεδο προστασίας των παιδιών όσον αφορά τα παιχνίδια και τα είδη παιδικής φροντίδας που προορίζονται για χρήση στο στόμα από μαλακό πολυχλωριούχο βινύλιο που περιέχουν φθαλικά άλατα. Τα περιοριστικά μέτρα πρέπει να κοινοποιηθούν στην Επιτροπή. Ιδιαίτερη προσοχή πρέπει να δοθεί στα δύο φθαλικά άλατα DINP και DEHP διότι αυτά χρησιμοποιούνται περισσότερο. Τα κράτη μέλη πρέπει να πληροφορήσουν την Επιτροπή σχετικά με τις μεθόδους δοκιμής που χρησιμοποιούνται, τα επίπεδα μετανάστευσης που διαπιστώνονται και τα συμπεράσματα που εξάγονται από τα αποτελέσματα. Τα κράτη μέλη καλούνται να συνεργαστούν για την ανάπτυξη μιας κοινής κοινοτικής μεθόδου δοκιμής για τη μέτρηση της έκλυσης φθαλικών αλάτων από τα εν λόγω προϊόντα. Η σύσταση θα επανεξετασθεί όταν θα προκύψουν νέες εξελίξεις των μεθόδων δοκιμής.

Η Επιτροπή θα υποβάλει πρόταση για μόνιμη νομοθεσία που να εξασφαλίζει υψηλό επίπεδο ασφάλειας και υγείας κάτω από εναρμονισμένες συνθήκες.

(1) ΕΕ L 187, 16.7.1988.

(2) ΕΕ L 262, 27.9.1976.